Na diaľnici D1 na druhom kilometri sa krátko po pol piatej hodine stala dopravná nehoda dvoch kamiónov. Zasahujúci hasiči vykonávajú protipožiarne opatrenia a asistujú na mieste udalosti Záchrannej zdravotnej službe. Doprava je na diaľnici obmedzená. V tlačovej správe o tom informovalo Operačné stredisko Hasičského a záchranného zboru v Bratislave.
Polícia SR – Bratislavský kraj
Dnes krátko pred 16.45h sme na linke 158 prijali informáciu o vážnej dopravnej nehode na diaľnici D1 v úseku 2 km v smere na Prístavný most. Podľa doterajších informácií z doposiaľ presne nezistených príčin došlo k zrážke kamióna prevážajúceho osobné motorové vozidlá, a osobných motorových vozidiel Škoda Octavia, Volkswagen a Ducato. Pri zrážke došlo k nárazu nákladného vozidla do protihlukovej steny. Z uvedeného dôvodu je diaľnica D1 v smere do Trnavy neprejazdná v oboch smeroch. Pri nehode došlo k zraneniu celkovo 4 osôb, ktoré boli prevezené k ošetreniu do jednej z bratislavských nemocníc.